Be to, Tarnybos nuostatų XI priedo 10 straipsnyje įtvirtinta nuosaikumo išlyga, t. y. reikalavimas, kad specifinio rodiklio vertės viršutinė riba būtų +2 %, o apatinė riba – -2 %. Jei specifinio rodiklio vertė viršija šią ribą, metiniam atnaujinimui apskaičiuoti taikoma ribinė vertė. Tokiu atveju riba bus taikoma nuo liepos 1 d., o atlikus metinį atnaujinimą gauta liekana taikoma nuo kitų metų balandžio 1 d.

Be to, Tarnybos nuostatų 65 straipsnio 3 dalyje nustatyta, kad šios sumos (nurodytos 65 straipsnio 1 dalies antroje pastraipoje) laikomos sumomis, kurių tikroji vertė tam tikru laiko momentu turi būti atnaujinta netaikant kito teisės akto.

Tarnybos nuostatų 65 straipsnio 1 dalies antroje pastraipoje nustatyta, kad tam tikros juose nurodytos sumos, kuriomis išreikšti baziniai darbo užmokesčiai, įvairios išmokos ir koeficientai, kasmet atnaujinamos remiantis XI priedu. Per dvi savaites nuo tokio atnaujinimo dienos atnaujintas sumas Komisija informavimo tikslais paskelbia Europos Sąjungos oficialiojo leidinio C serijoje.

Dėl to, kad 2011 ir 2012 m. atlyginimų patikslinimui nebuvo taikomas metodas ir 2013 ir 2014 m. buvo įšaldyti atlyginimai ir pensijos, 2014–2020 m. daugiametės finansinės programos (DFP) laikotarpiu sutaupyta apie 3 mlrd. EUR, o ilguoju laikotarpiu – apie 500 mln. EUR per metus. Apskritai, atlikus paskiausią Tarnybos nuostatų peržiūrą, DFP laikotarpiu sutaupyta apie 4,3 mlrd. EUR administracinių išlaidų. Be to, konkrečių priemonių, neturinčių tiesioginio poveikio biudžetui, kaip antai pailgintas darbo laikas ir sutrumpintos metinės atostogos nenumatant kompensavimo atlyginimu, vertė institucijose yra apie 1,5 mlrd. EUR.

Pagal Tarnybos nuostatų 65 straipsnio 4 dalį Belgijoje ir Liuksemburge dirbančių ES darbuotojų atlyginimai ir pensijos 2013 ir 2014 m. neatnaujinami, t. y. ES darbuotojams, dirbantiems Belgijoje ir Liuksemburge, mokamos sumos 2013 ir 2014 m. nebuvo atnaujintos. Be to, 2011 ir 2012 m., taikant visuotinį požiūrį, kurio laikomasi siekiant išspręsti ginčus dėl 2011 ir 2012 m. atlyginimų ir pensijų patikslinimo, buvo atliktas atitinkamai 0 % ir 0,8 % patikslinimas.

2013 m. spalio 22 d. Europos Parlamento ir Tarybos reglamentu (ES, Euratomas) Nr. 1023/2013 iš dalies pakeistas atlyginimų atnaujinimo mechanizmas, vadinamas metodu, sudarant sąlygas automatiškai atnaujinti visus atlyginimus, pensijas ir išmokas. Tuo tikslu Tarnybos nuostatuose nurodytos atitinkamos sumos ir korekciniai koeficientai turėtų būti laikomi orientacinėmis sumomis ir korekciniais koeficientais, kuriuos reikia nuolat automatiškai atnaujinti. Per dvi savaites nuo tokio atnaujinimo dienos tas atnaujintas sumas ir korekcinius koeficientus Komisija turėtų informavimo tikslais paskelbti Europos Sąjungos oficialiojo leidinio C serijoje.

Pagal Tarnybos nuostatų 64 straipsnį eurais nurodytam pareigūno atlyginimui taikomas korekcinis koeficientas, kuris yra didesnis kaip 100 %, mažesnis kaip 100 % arba lygus 100 %, atsižvelgiant į gyvenimo sąlygas įvairiose darbo vietose. Belgijoje ir Liuksemburge korekcinis koeficientas netaikomas, nes tos darbo vietos yra daugumos institucijų pagrindinės darbo ir būstinės vietos ir todėl jos kaip orientacinės vietos yra ypatingos svarbos.

Be to, korekciniai koeficientai nustatomi ar atšaukiami ir kasmet atnaujinami remiantis XI priedu. Atnaujinant koeficientus visos vertės laikomos orientacinėmis vertėmis. Per dvi savaites nuo tokio atnaujinimo dienos atnaujintas vertes Komisija informavimo tikslais paskelbia Europos Sąjungos oficialiojo leidinio C serijoje.

Remiantis Tarnybos nuostatų XI priedo 3 straipsniu, atlyginimams ir pensijoms taikytini atnaujinti korekciniai koeficientai nustatomi remiantis XI priedo 1 straipsnyje nurodytų atitinkamų ekonominių paritetų ir Tarnybos nuostatų 63 straipsnyje atitinkamoms šalims nustatytų valiutos kursų tarpusavio santykiu.

Atlyginimams taikomais ekonominiais paritetais nustatoma, kiek atlyginimų, mokamų atskaitos miestu laikomame Briuselyje, perkamoji galia lygiavertė kitose šalyse esančiose darbo vietose mokamų atlyginimų perkamajai galiai. Eurostatas šiuos paritetus apskaičiuoja suderinęs su valstybių narių nacionalinėmis statistikos įstaigomis.

Remiantis pensijoms taikomais ekonominiais paritetais nustatoma, kiek pensijų, mokamų atskaitos šalimi laikomoje Belgijoje, perkamoji galia lygiavertė kitose gyvenamosios vietos šalyse mokamų pensijų perkamajai galiai. Eurostatas šiuos paritetus apskaičiuoja suderinęs su nacionalinėmis statistikos įstaigomis. Pagal Tarnybos nuostatų XIII priedo 20 straipsnį korekciniai koeficientai taikomi tik tai pensijų daliai, kuri atitinka iki 2004 m. gegužės 1 d. įgytas pensijų teises. Mažiausias pensijoms taikomas korekcinis koeficientas yra 100.

Pagal Tarnybos nuostatų VII priedo 17 straipsnio 3 dalį konkretūs korekciniai koeficientai taikomi tam tikriems pareigūnų ir kitų tarnautojų pervedimams.

3.3.Trečiosiose šalyse dirbančių ES pareigūnų, laikinųjų darbuotojų ir sutartininkų atlyginimams taikomų korekcinių koeficientų atnaujinimas (Tarnybos nuostatų X priedo 13 straipsnio 1 dalis)

Tarnybos nuostatų X priedo 11, 12 ir 13 straipsniuose išdėstytos nuostatos dėl atlyginimų mokėjimo trečiosiose šalyse dirbantiems pareigūnams ir kitiems tarnautojams. Atlyginimas mokamas Europos Sąjungoje eurais ir jam taikomas Belgijoje dirbančių pareigūnų atlyginimams taikytinas korekcinis koeficientas, tačiau pareigūno pageidavimu visas atlyginimas ar jo dalis gali būti mokamas (-a) tos šalies, kurioje jis dirba, valiuta. Tokiu atveju atlyginimui taikomas šiai darbo vietos šaliai nustatytas korekcinis koeficientas, ir jis konvertuojamas pagal atitinkamą valiutos kursą.

Siekiant kuo geriau užtikrinti, kad Sąjungos pareigūnų, laikinųjų darbuotojų ir sutartininkų perkamoji galia būtų lygiavertė neatsižvelgiant į jų darbo vietą, vieną kartą per metus korekciniai koeficientai atnaujinami pagal Tarnybos nuostatų XI priede išdėstytas taisykles. Atnaujintoje informacijoje visos vertės laikomos orientacinėmis vertėmis. Per dvi savaites nuo tokio atnaujinimo dienos atnaujintas vertes Komisija informavimo tikslais paskelbia Europos Sąjungos oficialiojo leidinio C serijoje.

Siekdamas nustatyti, kad Briuselyje mokamo atlyginimo perkamoji galia būtų lygiavertė kitose darbo vietos šalyse mokamo atlyginimo perkamajai galiai, Eurostatas apskaičiuoja ekonominius paritetus. Korekcinis koeficientas – tai dydis, gautas ekonominio pariteto vertę padalijus iš valiutos kurso. Taikomi valiutos kursai nustatomi pagal ES bendrojo biudžeto vykdymo taisykles ir atitinka korekcinių koeficientų taikymo datą.

3.4.Tarpinis ES dirbančių ES pareigūnų ir kitų tarnautojų atlyginimų ir pensijų atnaujinimas (Tarnybos nuostatų 65 straipsnio 2 dalis)

65 straipsnio 2 dalyje nustatyta, kad jeigu iš esmės pasikeičia pragyvenimo išlaidos, 65 straipsnio 1 dalyje nurodytos sumos ir 64 straipsnyje nurodyti korekciniai koeficientai atnaujinami remiantis XI priedu. Per dvi savaites nuo tokio atnaujinimo dienos atnaujintas sumas ir korekcinius koeficientus Komisija informavimo tikslais paskelbia Europos Sąjungos oficialiojo leidinio C serijoje.

Remiantis Tarnybos nuostatų XI priedo 4 straipsnio 1 dalimi, tarpinis atlyginimų ir pensijų atnaujinimas, įsigaliojantis sausio 1 d., atliekamas, kai nuo birželio iki gruodžio mėn. iš esmės pasikeičia pragyvenimo išlaidos (palyginti su Tarnybos nuostatų XI priedo 6 straipsnyje nustatyta ribine verte), tinkamai atsižvelgiant į perkamosios galios kitimo einamuoju metiniu ataskaitiniu laikotarpiu prognozes. Į tokius tarpinius atnaujinimus atsižvelgiama atliekant metinį atlyginimų atnaujinimą.

Be to, remiantis Tarnybos nuostatų XI priedo 6 straipsniu, jei Briuselyje ir Liuksemburge ribinė vertė pasiekta ar viršyta, tarpinis atnaujinimas turi būti atliktas visose vietose (įskaitant Briuselį ir Liuksemburgą). Jei Belgijoje ir Liuksemburge ta ribinė vertė nepasiekta, tarpinis atnaujinimas atliekamas tik tose vietose, kur ribinė vertė pasiekta ar viršyta.

Remiantis Tarnybos nuostatų XI priedo 7 straipsniu, tarpinio atnaujinimo suma yra jungtinis indeksas, kai reikia, padaugintas iš pusės prognozuojamo specifinio rodiklio dydžio, jei jo vertė neigiama.

Korekciniai koeficientai yra atitinkamo ekonominio pariteto ir Tarnybos nuostatų 63 straipsnyje nurodyto valiutos kurso santykis, padaugintas, jeigu ribinė vertė Briuselyje ir Liuksemburge nepasiekta, iš atnaujinimo dydžio.

3.5.Tarpinis trečiosiose šalyse dirbančių ES pareigūnų, laikinųjų darbuotojų ir sutartininkų atlyginimams taikytinų korekcinių koeficientų atnaujinimas (Tarnybos nuostatų X priedo 13 straipsnio 2 dalis)

Jei paaiškėja, kad tam tikros šalies pragyvenimo išlaidų pokytis, apskaičiuotas remiantis korekciniu koeficientu ir atitinkamu valiutų kursu, po paskutinio atnaujinimo viršijo 5 %, be metinio trečiosiose šalyse dirbančių ES pareigūnų, laikinųjų darbuotojų ir sutartininkų atlyginimų atnaujinimo pagal Tarnybos nuostatų X priedo 13 straipsnio 1 dalį (žr. 3.3 punktą), Tarnybos nuostatų X priedo 13 straipsnio 1 dalies nustatyta tvarka atliekamas tarpinis korekcinio koeficiento atnaujinimas.

Siekdamas nustatyti, kad Briuselyje mokamo atlyginimo perkamoji galia būtų lygiavertė kitose darbo vietos šalyse mokamo atlyginimo perkamajai galiai, Eurostatas apskaičiuoja ekonominius paritetus. Korekcinis koeficientas – tai dydis, gautas ekonominio pariteto vertę padalijus iš valiutos kurso. Taikomi valiutos kursai nustatomi pagal ES bendrojo biudžeto vykdymo taisykles ir atitinka korekcinių koeficientų taikymo datą.

4.ES pareigūnų ir kitų tarnautojų atlyginimų ir pensijų ir jiems taikomų korekcinių koeficientų atnaujinimas 2018 m.